
Text rozhodnutia
Súd: Krajský súd Bratislava Spisová značka: 6S/214/2014 Identifikačné číslo súdneho spisu: 1014201685 Dátum vydania rozhodnutia: 24. 10. 2014 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2014:1014201685.1 Uznesenie Krajský súd v Bratislave v právnej veci žalobcu: K.. O. Z., bytom I. XX, XXX XX N., právne zastúpená: JUDr. Oľga Micháliková, advokát so sídlom Slnečná 39, 080 01 Prešov, proti žalovanému: Sociálna poisťovňa - ústredie, so sídlom Ul. 29. augusta č. 8 a 10, 813 63 Bratislava, v konaní o preskúmanie zákonnosti rozhodnutia žalovaného č. 29477-3/2014/BA zo dňa 28.8.2014, takto r o z h o d o l : Krajský súd v Bratislave p o s t u p u j e vec Krajskému súdu v Prešove. o d ô v o d n e n i e : Žalobou doručenou Krajskému súdu v Bratislave dňa 10.10.2014 sa žalobca domáhal preskúmania zákonnosti rozhodnutia žalovaného č. 29477-3/2014/BA zo dňa 28.8.2014, ktorým žalovaný potvrdil rozhodnutie správneho orgánu prvého stupňa - Sociálnej poisťovne, pobočky Prešov č. 26976-1/2013- PO zo dňa 29.10.2013 o vzniku nemocenského poistenia a povinného dôchodkového poistenia od 1.7.2009 a na základe ďalšieho rozhodnutia č. 26976-2/2013-PO zo dňa 29.10.2013 Sociálnej poisťovne, pobočka Prešov o jeho zániku dňa 30.6.2012. Podľa § 246 ods. O.s.p., na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa § 246a ods. 1 O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. V správnom súdnictve miestna príslušnosť vo všeobecnosti vymedzuje rozsah pôsobnosti medzi jednotlivými súdmi toho istého druhu, pričom výkon právomoci súdov je obmedzený na určitý obvod, v ktorom je zriadený určitý súd. Súdy rovnakého druhu sa odlišujú tým, že každý z nich má presne vymedzený územný obvod, v rámci ktorého koná. Miestne príslušným je zásadne súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak (§ 246a ods. 1 prvá veta). Ak však ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa (§ 246a ods. 1 druhá veta). Orgány s pôsobnosťou pre celé územie Slovenskej republiky podľa súčasnej právnej úpravy sa delia na a) regulačné a dozorové orgány, ktorými sú Národná banka Slovenska, Poštový regulačný úrad, Rada pre vysielanie a retransmisiu, Telekomunikačný úrad Slovenskej republiky, Úrad na ochranu osobných údajov, Úrad pre dohľad nad zdravotnou starostlivosťou, Úrad pre reguláciu sieťových odvetví a Úrad pre reguláciu železničnej dopravy; b) dekoncentrované orgány štátnej správy, ktorými sú Centrum pre chemické látky a prípravky, Finančné riaditeľstvo Slovenskej republiky, Letecký úrad Slovenskej republiky, Národný inšpektorát práce, Pamiatkový úrad Slovenskej republiky, Puncový úrad, Slovenský banský úrad a Hlavný banský úrad, Slovenský metrologický ústav, Štátna kúpeľná komisia, Štátna plavebná správa, Štátna veterinárna a potravinová správa, ktorá je zároveň aj inšpekčným orgánom, Štátny ústav pre kontrolu liečiv, Úrad verejného zdravotníctva Slovenskej republiky, Ústav štátnej kontroly veterinárnych biopreparátov a liečiv, Ústredie práce, sociálnych veci a rodiny, Ústredný kontrolný a skúšobný ústav poľnohospodársky, Vojenský úrad sociálneho zabezpečenia a Vyššia vojenská správa; c) inšpekčné orgány, ktorými sú Katastrálna inšpekcia, Plemenárska inšpekcia Slovenskej republiky, Slovenská inšpekcia životného prostredia, Slovenská obchodná inšpekcia, Slovenská stavebná inšpekcia, Slovenský metrologický inšpektorát, Štátna energetická inšpekcia s Štátna školská inšpekcia a d) ďalšie orgány s pôsobnosťou pre celé územie Slovenskej republiky, medzi ktoré radíme Sociálnu poisťovňu, ako aj niektoré samosprávne stavovské organizácie, napr. Slovenskú advokátsku komoru, Notársku komoru Slovenskej republiky, Slovenskú komoru exekútorov, Slovenskú komoru architektov, Komoru audítorov, Komoru geodetov a kartografov, Komoru kominárov Slovenska a tiež napr. aj Komoru reštaurátorov, Slovenskú lekársku komoru, Slovenskú lekárnickú komoru a ďalšie komory podľa zákona č. 578/2004 Z.z. Sociálna poisťovňa je správny orgán s pôsobnosťou pre celé územie Slovenskej republiky a preto miestne príslušným je v tomto prípade krajský súd, v ktorého obvode je všeobecný súd navrhovateľa. Všeobecným súdom navrhovateľa je Okresný súd Prešov, ktorý je v obvode Krajského súdu v Prešove, preto je daná miestna príslušnosť tohto krajského súdu. Nakoľko v uvedenej veci bolo zistené, že Krajský súd v Bratislave nie je miestne príslušným na konanie v predmetnej veci, vec bude po právoplatnosti tohto uznesenia postúpená Krajskému súdu v Prešove. Poučenie: Proti tomuto uzneseniu nie je prípustné odvolanie.

